Christia Visser op 23 'n groot ster met 'n kop op haar lyf | SARIE
Christia Visser en Armand Aucamp FOTO: Verskaf
Ek sukkel nog self om dit te glo – dalk omdat ek nie tyd het om eens daaraan te dink nie. Ek het altyd vir myself gesê ek gee dit vyf jaar ná my studies, en as ek nie begin werk kry nie, sal ek 'n ander plan moet maak. Maar nog voor ek klaar gestudeer het by Act Cape Town, het ek 'n agent gehad en my eerste betaalde rol in 'n verhoogstuk, The Girl Child, in 2012.
Ek wou eintlik sing. Maar in graad 10 aan die Hoërskool Stellenbosch het ek besluit om drama as vak te neem. Dit het dadelik my hart gesteel. My ouers, Abrie en Cecile, het nog vir my gevra of ek seker is oor my besluit, want die kans om suksesvol te wees as aktrise is klein. Ek het net gesê: "Dis my plan A én my plan B, so dit móét werk." En van daar het hulle my 100% ondersteun.
Ek voel eerder bevoorreg om my drome te kan volg – min jongmense kan dit sê. Ek wonder soms of ek te veel wil doen, maar ek skuif my vrese eenkant toe. Jy moet, as jy wil hê jou drome moet waar word.